[{"text_idx": "#000000", "text": "Lesakako lantegiari eragin diezaieken espedienteari buruz solastatzeko enpresarekin bilduko dira sindikatuak"}, {"text_idx": "#000001", "text": "Joan den astean Gijongo labe garaian izandako aberiaren eta sutearen ondotik, aldi baterako enplegu erregulazio espedientea aurkeztu du Arcelor Mittaleko zuzendaritzak, eta horrek, bertzeak bertze, Lesakako lantegiari eragin diezaioke."}, {"text_idx": "#000003", "text": "Joan den astean prentsan Arcelorrek Lesakako lantegia bi hilabetez itxiko zutela agertu bazen ere, Sanchezek (UGT) argi utzi nahi izan du \u00abgaur-gaurkoz enpresak ez duela enpresa ixteko asmoez deus aipatu. Labe garaiko aberiaren eta sutearen kaltea aztertu behar dute eta teknikoak oraindik ez dira labera sartu\u00bb."}, {"text_idx": "#000004", "text": "ELAk, berriz, \u00abGijongo suteari lotutako geldialdiak espekulazioak\u00bb direla nabarmendu du: \u00abMomentu honetan dakigun bakarra hozteko prozesuan dagoela da, hoztu ondotik sartuko dira barrenera eta horrela ikusiko dute aberia zenbatekoa den\u00bb. Gehiago ere jakinarazi du: \u00abKonponduko dutela erran digute eta taldeko bertze planta batzuetatik ordezko piezak ekartzen ari dira ahalik eta agudoen konpontzeko\u00bb."}, {"text_idx": "#000005", "text": "Gaur egun, 270 bat langile ari dira Lesakako eta Legasako lantegietan; 230 bat Lesakan eta 40 Legasan"}, {"text_idx": "#000006", "text": "Aldi baterako enplegu erregulazio espedientea apirilaren 1ean sartu nahi du indarrean"}, {"text_idx": "#000007", "text": "ELAko eta UGTko ordezkariek baieztatu dutena Arcelor Mittaleko zuzendaritzak aldi baterako enplegu erregulazio espedientea (ABEE) aurkeztu duela da, eta apirilaren 1ean indarrean sartu nahi duela. Hain zuzen, horretaz mintzatzeko bihar Etxebarrin (Bizkaia) bilera egitekoa dute. ELAren arabera, \u00abnahitaezko aldi baterako enplegu erregulazioaz solas egiteko deia egin digu enpresak, baina hori ez da berria Arcelorren. 2009az geroztik, CCOO, UGT eta USOk sinatutako hainbat ABEE izan ditugu indarrean\u00bb."}, {"text_idx": "#000008", "text": "UGTk honela adierazi du: \u00abHasiera batean, zuzendaritzak arrazoi ekonomiko eta teknikoengatik eta antolamendu eta produkzio arrazoiengatik enplegua erregulatzeko espedientea (EPOT deitua) aurkeztu nahi izan zuen, baina sindikatuen aldetik hori onartzeko adostasunik ez zegoela ikusi zuenean, nahitaezko lan erregulazioa aurkeztu zuen\u00bb. Sanchezek gaineratu duenez, \u00abhorrekin enpresa ez dago sindikatuekin negoziatzera behartua, baina uste dugu adituko digula eta adostasun batera ailegatzen saiatuko dela. Bertzela mahaitik altxa eta legeak zehazten duenaren uzten ahal gaitu\u00bb."}, {"text_idx": "#000009", "text": "Enplegu erregulazioak zenbateko eragina izanen duen galdetuta, ELAk dio ez dakiela zein neurritan eraginen duen. Lesakako lantegian Asturiasen ekoiztutako altzairuarekin lan egiten dute, eta Vianaren hitzetan, \u00aburriaz geroztik lan erregulazioan gaude. Iduri zuen orain normaltasunera bueltatu behar genuela, baina ez dakigu prozesatzeko lehengairik izanen dugun edo ez\u00bb."}, {"text_idx": "#000010", "text": "UGTk, berriz, honela adierazi du, \u00abGijonjo labea ixten badute, ulertzen dugu tresna malgu bat behar dela. Baina horrek ez du erran nahi plantak itxiko dituztenik. Lanean segituko dute, ez, ordea, % 100ean\u00bb. UGTkoak \u00aborain arteko baldintzak\u00bb eskatu ditu: \u00absoldata gordinaren % 90 izatea, eta oporrak, konpentsatoriak eta aparteko ordainsariak % 100ean\u00bb."}, {"text_idx": "#000011", "text": "Gijongo plantak sei hilabete egin ditu geldirik eta berriki berriz martxan hasia zen. 2025ean, ordea, behin betiko ixtea aurreikusia du Arcelorrek. ELAko kideak azaldu duenez, \u00abitxiera hori CO2rik gabeko altzairua egiteko inbertsioarekin lotuta dago. Horren partez, labe elektriko bat eta hidrogenoa erabiliz burdina minerala (DRI) murrizteko planta bat paratu nahi dute, gaur egun erabiltzen dituzten ikatza eta gas naturala ordezkatuz\u00bb. Itxura denez, \u00abmila milioi euroko inbertsioa da eta taldeak oraindik ez du onartu. Espainiako Gobernuak, berriz, 460 milioi euroko dirulaguntza iragarri du deskarbonizazio prozesurako\u00bb."}, {"text_idx": "#000012", "text": "Egoera ikusita, ELAk \u00abEuskal Herriko lantegien etorkizuna, lana eta plantillak gaztetzea bermatzeko industria eta inbertsio plana\u00bb exijitu dio Arcelor Mittali. \u00abArcelor Mittal sartu zenetik Euskal Herrian hainbat lantegi itxi dituzte, eta langile kopuruan eta inbertsioetan ere beherakada nabarmena izan da\u00bb."}]